
[bookmark: TextBodyBegin]Euroopan parlamentti, joka
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	toteaa, että Wagner-ryhmä sieppasi 26. toukokuuta 2024 Keski-Afrikan tasavallassa FHI 360 -kansalaisjärjestön palveluksessa työskentelevän Belgian ja Portugalin kaksoiskansalaisen ja humanitaarisen tutkijan Joseph Figueira Martinin ja luovutti hänet myöhemmin Keski-Afrikan tasavallan viranomaisille;
B.	toteaa, että häntä vastaan nostettiin Keski-Afrikan tasavallassa syytteitä, jotka pohjautuvat perusteettomiin syytöksiin muun muassa vakoilusta ja terrorismista ja joiden vuoksi hänet saatetaan tuomita elinkautiseen vankeuteen ja pakkotyöhön;
C.	toteaa, että Joseph Figueira Martinia pidettiin rikollisuuden torjunnan keskustoimistossa (OCRB) Banguissa eristyksissä, häntä kidutettiin ja hänet uhattiin tappaa; toteaa, että hän on ollut yli vuoden ajan vangittuna epäinhimillisissä olosuhteissa ja ilman oikeudenkäyntiä ja että Keski-Afrikan tasavallan rikosoikeuden vastaisesti pyyntöön hänen ehdonalaisesta vapauttamisestaan ei ole vastattu;
D.	ottaa huomioon, että hänen terveytensä on luhistunut ja lääketieteellisten arviointien mukaan hänen terveydentilansa edellyttää kiireellistä evakuointia;
E.	panee merkille, että Keski-Afrikan tasavallassa toimivat aseistetut ryhmät ovat suorittaneet laittomia ja mielivaltaisia pidätyksiä ja vangitsemisia;
F.	ottaa huomioon, että Venäjän disinformaatiokampanjoilla on suuri vaikutus Keski-Afrikan tasavaltaan, jossa toimii yksi suurimmista Wagner-ryhmän palkkasoturijoukoista;
G.	toteaa, että EU tukee Keski-Afrikan tasavallan väestöä antamalla humanitaarista apua, turvallisuusalan apua ja kehitysapua;
H.	ottaa huomioon, että YK ja EU ovat todenneet Joseph Figueira Martinin tapauksen olevan esimerkki laajemmasta disinformaatioon ja länsimaiden vastaiseen retoriikkaan nojaavasta toimintamallista, jota Keski-Afrikan tasavallassa levittävät Venäjään sidoksissa olevat toimijat;
1.	vaatii Keski-Afrikan tasavallan viranomaisia vapauttamaan Joseph Figueira Martinin välittömästi ja ehdoitta, koska hänen vangitsemisensa tueksi ei ole uskottavaa ja perusteltua näyttöä;
2.	kehottaa Keski-Afrikan tasavallan viranomaisia sallimaan hänen lääkinnällisen evakuointinsa ja varmistamaan, että hänellä on oikeus oikeudelliseen edustukseen, konsuliapuun ja asianmukaiseen hoitoon kansainvälisten ihmisoikeusnormien mukaisesti;
3.	tuomitsee jyrkästi loukkaukset Joseph Figueira Martinin ihmisoikeuksia vastaan, jotka johtuvat hänen mielivaltaisesta, jatkuvasta ja epäinhimillisestä vangitsemisestaan ja uhkaavat vakavasti hänen henkeään ja terveyttään;
4.	vaatii, että kaikissa tuomioistuinmenettelyissä noudatetaan tiukasti kansalaisoikeuksia ja poliittisia oikeuksia koskevaan kansainväliseen yleissopimuksen kirjattuja takeita oikeudenmukaisesta menettelystä ja Keski-Afrikan tasavallan kansallisen lainsäädännön sovellettavia säännöksiä;
5.	kehottaa Keski-Afrikan tasavallan viranomaisia varmistamaan, että maassa toimivat aseistetut ryhmät lopettavat välittömästi humanitaarisiin ja kansalaisjärjestöjen työntekijöihin kohdistamansa laittomat ja mielivaltaiset pidätykset ja hyökkäykset;
6.	vaatii varmistamaan, että oikeuksien loukkauksiin ja väärinkäytöksiin syyllistyneet saatetaan vastuuseen;
7.	tuomitsee Keski-Afrikan tasavallassa lisääntyvän poliittisin perustein harjoitetun ulkomaisen sekaantumisen, myös Venäjän puolisotilaallisten joukkojen toimesta ja disinformaatiokampanjoiden kautta; kehottaa jälleen neuvostoa nimeämään Wagner-ryhmän terroristijärjestöksi;
[bookmark: _GoBack]8.	korostaa, että ihmisoikeuksien kunnioittaminen on ratkaisevan tärkeää EU:n ja Keski-Afrikan tasavallan hyvän yhteistyön kannalta;
9.	kehottaa varapuheenjohtajaa / korkeaa edustajaa ryhtymään kaikkiin mahdollisiin toimiin koordinoidusti Belgian ja Portugalin viranomaisten kanssa, muun muassa ottamalla Joseph Figueira Martinin tapauksen esille EU:n ja Keski-Afrikan tasavallan välisessä poliittisessa vuoropuhelussa, jotta varmistetaan hänen vapauttamisensa ja hänen oikeuksiensa kunnioittaminen; painottaa tarvetta toteuttaa kohdennettuja EU:n toimenpiteitä, jos Keski-Afrikan tasavallan viranomaiset loukkaavat edelleen hänen oikeuksiaan;
10.	kehottaa puhemiestä välittämään tämän päätöslauselman neuvostolle, komissiolle, varapuheenjohtajalle / korkealle edustajalle, Keski-Afrikan tasavallan hallitukselle ja parlamentille, Afrikan unionille ja Yhdistyneille kansakunnille.

